Parel Vallei het die afgelope tyd uitstekende uitslae gelewer op die tennisbaan en Parel Valleiers het rede om opgewonde te wees oor tennis by die skool.
OPV se tennis word gekenmerk deur absolute spangees, pret, entoesiasme en nasionale en internasionale prestasies. ‘n Bekende tennisspeler wat PV al opgelewer het, is Nannie de Villiers, wat op internasionale vlak tennis gespeel het.
Seuns en dogters van alle ouderdomsgroepe geniet elke tennisseisoen dié sport op die skool se ses tennisbane.
PV se tennis groei ook elke jaar en tans is daar tien tennisspanne ingeskryf in die Sentraal Boland -Tennisliga.
MEER ONLANGSE PRESTASIES:
2014 – PV wen die tennis-interskole teen Strand Hoër.
2015 - PV se junior span is onoorwonne by Bredasdorp in die dubbelspeltoernooi.
2016 – Die junior seuns het deelgeneem aan ‘n uitnodigingstoernooi by Boland Landbou waar spanne van regoor die land deelgeneem het. Hier het hulle die gunstelinge, Paarl Gimnasium, geklop en ook afgereken met die hoogaangeskrewe Hoërskool Stellenbosch. Met dié oorwinnings het hul deurgedring na die finale uitkloprondtes, waar hul naelskraap verloor het teen Hoërskool Menlopark.
Die junior en senior spanne van Parel Vallei het by die jaarlikse Interskole-kragmeting teen Strand Hoër weereens oortuigend gewen met ‘n totaal van 34 wedstryde teenoor 14. Dit is die tiende agtereenvolgende jaar wat Parel Vallei die Interskole tenniskragmeting wen!
Ons is ook baie opgewonde oor die feit dat EDGE Tennisakademie van die begin van hierdie jaar deel van die tennissamestelling by Parel Vallei is. Hierdie akademie, wat reeds baie welslae behaal het met hul program by verskeie skole, help met die voorbereiding van die spanne by die skool en bied ook die geleentheid vir privaatafrigting vir leerders na-ure.
2017 – Die resultate van die volgehoue afrigting deur EDGE Tennisakademie is duidelik sigbaar in ons spelers se spelpeil. Harde werk gedurende die oefensessies lei tot verhoogde vlakke van mededinging. Ons eerste seunsspan kompeteer nou in die eerste liga en ons sien uit daarna dat ons dogters ook binne die afsienbare toekoms op dieselfde vlak kan meeding.
Twee van ons seuns, Gerard Pieterse en Leonard van Schalkwyk, is gekies vir die Boland 0.17A –span.
PV weet beslis hoe om reg af te slaan en met sulke sterk spanne wag daar definitief nog baie uitklophoue in die jare wat kom…
Elke jaar gedurende Februarie word daar deelgeneem aan die tennistoernooi in Bredasdorp vir die senior spelers en die juniors neem ook in Oktober deel aan dié toernooi. PV se junior seuns vorm (per uitnodiging) deel van die Boland Landbou-toernooi in Februarie en tennisspelers neem ook deel aan die kursusse wat die EDGE Tennisakademie aanbied. Ons top juniors neem deel aan ‘n uitnodigingstoernooi by Hoërskool Stellenbosch in die vierde kwartaal.
Liga wedstryde word gespeel in die eerste en vierde kwartale. Alhoewel die tweede en derde kwartale nie tradisioneel tenniskwartale is nie, oefen ons topspelers steeds twee keer per week onder leiding van die EDGE Tennisakademie.
Tennis is dus ‘n heeljaarsport by Parel Vallei. Spelers wat ernstig is oor hul tennis sal hier by Parel Vallei dÍt kry waarna hul soek – baie tennis!
Ons streef daarna om in die toekoms die sport nog meer uit te bou by Parel Vallei en kompeterend mee te ding in alle ligas.
Head of tennis: Me E van Wyk: